**Vnímam svet INAK**

**„Možno nerozprávam, ale to neznamená, že Vás nepočujem.**

**Nepozerám sa na Vás, ale to neznamená, že Vás nevnímam. Počujem a vnímam svet. INAK. Robím čudné veci? Čudné sú iba pre Vás. Ja im rozumiem. Mám svoj vlastný svet, mám svoje vlastné pravidlá. To Vy im nerozumiete. Ale ja žijem vo Vašom svete.**

 **Tak mi, prosím, pomôžte stať sa jeho súčasťou“.**

**Pripomínajú Vám tieto úvodné slová niekoho alebo niečo?**

**AUTIZMUS. Slovo, ktoré vzbudzuje v nás obavy, možno strach, hrôzu. AUTIZMUS ale nie je hrozba. Hrozbou je ignorancia autizmu.**

**2. apríl – Svetový deň povedomia o autizme. Áno, svetový. V celom svete sú ľudia, ktorí žijú s autizmom. Im je venovaný tento deň v kalendári. A pri ňom „svieti“ modrá farba. Táto farba je symbolom komunikácie. Pre ľudí s autizmom nie je jednoduché porozumieť okolitému svetu. Mnohí ľudia s autizmom túžia po priateľoch a nadväzovaní vzťahov, hoci navonok sa môže zdať, že tomu tak nie je**.

**Aj my sa každoročne pripájame k šíreniu povedomia o autizme.**

**Neostaňte ľahostajní a venujte autizmu myšlienku aj vy. Rešpektujme inakosť, snažme sa pochopiť a prijať autizmus do nášho sveta, snažme sa pomôcť.**

**Na záver zopár múdrych slov, ktoré vo svojej knihe uviedla Ellen Notbohm. Sú určené predovšetkým rodičom, ale sú proroctvom pre nás všetkých, ktorí nechceme len nečinne prihliadať.**

* **Darujte svojmu dieťaťu bezvýhradnú lásku.**
* **Dajte mu pocit, že ho prijímate celým srdcom, prijmite jeho slabosti práve tak ako schopnosti a cnosti.**
* **Dajte mu zmysel pre pravdu, nech si je vedomý sám seba ako dôležitej bytosti tohto sveta, v ktorom je veľa prekážok i dosiahnutých cieľov.**
* **Dovoľte svojmu dieťaťu vyrásť a vytvoriť si vlastný život.**
* **To je výsostné právo Vášho dieťaťa.**

# **Notbohm, Ellen. *Desať vecí, ktoré by každé dieťa s autizmom chcelo, aby ste vedeli.* Prvé slovenské vydanie. Vydavateľstvo Európa, s.r.o.2014.**

# **ISBN 978-80-89666-04-1**